Het hy regte nadat hy ons so lank ontken? | Jansens Egskeiding Forum
You are here: Home / Die pa van my kind het ons weggegooi…nou wil hy deel wees van haar lewe!
Ek het ‘n dogterjie van amper 5 jaar oud. Haar pa het my en my kind weggegooi toe hy hoor ek is swanger. Hy het altyd gesê sy is nie sy kind nie. Hy het tot gesê ek moes ‘n aborsie kry, wat ek geweier het. Ek het intussen getrou. My man het my deel van sy lewe gemaak toe ek 6 maande swanger was en het my dogter groot gemaak as sy eie. Ek het laas jaar bloedtoetse laat doen om aan my dogter se pa te bewys hy is die pa. Dit was seker ‘n fout, want nou probeer hy als in sy vermoë om my dogter in sy lewe te hê.
My vraag is of my man haar wettig kan aanneem sonder haar pa se toestemming? Indien nie, wat kan ons doen om hom te vermy?
Rakende die regte van die biologiese vader:
Die Kinderwet 38 van 2005 (hierna “die Wet”) bepaal dat die biologiese vader van die kind, wat nie met die moeder van die kind getroud is/was nie, volle ouerlike regte en verpligtinge verkry indien hy as die vader van die kind geïdentifiseer word, bydra, of in goeie trou gepoog het om by te dra, tot die grootmaak van die kind vir ‘n redelike tyd en bydra, of in goeie trou gepoog het om by te dra, tot die uitgawes in verband met die onderhoud van die kind vir ‘n redelike tyd.
Die regte en verpligtinge van ‘n ouer sluit in die reg tot kontak met die kind en die verpligting om by te dra tot die onderhoud van die kind. Beide die ouers of voogde van die kind moet toestemming verleen of weier rakende die aanneming van die kind, tensy ‘n bevoegde hof anders beveel.
Uit die informasie wat u verskaf het in u aanvraag, is dit duidelik dat die biologiese vader van u kind geen bydrae gelewer het (of gepoog het om te lewer) tot die grootmaak en onderhoud van u dogter nie. Maar, as gevolg van die bloedtoets wat u laat doen het, is hy reeds geïdentifeseer as die biologiese vader van die kind en het hy dus ouerlike regte en verpligtinge teenoor u dogter. Sy verpligtinge sluit in ‘n bydrae tot die onderhoud van u dogter. As gevolg van sy versuim om in die verlede by te dra tot die grootmaak en onderhoud van u dogter, is sy regte min, maar hy het wel regte. Hy kan ‘n hof nader vir ‘n bevel rakende kontakregte met u dogter en voogdyskap.
Rakende die regte van ‘n derde party:
Enige persoon wat ‘n belang het by die versorging, welsyn of ontwikkeling van ‘n kind, kan by die Hoë Hof of by ‘n kinderhof aansoek doen vir ‘n bevel wat aan die applikant kontak met die kind, of versorging van die kind toestaan, op sodanige voorwaardes as wat die hof mag nodig ag. Wanneer die hof sodanige aansoek oorweeg, word verskeie faktore in ag geneem, onder andere, die beste belang van die kind, die verhouding tussen die applikant en die kind en die mate waartoe die applikant bygedra het tot die uitgawes in verband met die geboorte en onderhoud van die kind.
Die toestaan van sorg of kontak aan ‘n persoon affekteer nie die ouerlike regte en verantwoordelikhede wat enige ander persoon mag hê ten opsigte van dieselfde kind nie.
Enige persoon wat ‘n belang het in die versorging, welsyn en ontwikkeling van ‘n kind, kan by die Hoë Hof aansoek doen vir ‘n bevel vir die toestaan van voogdyskap van die kind aan die applikant. Die hof sal verskeie faktore in ag neem, onder andere, die beste belang van die kind en die verhouding tussen die applikant en die kind. Indien die kind reeds ‘n voog het, moet die applikant redes aanvoer waarom die kind se bestaande voog nie geskik is om voogdyskap oor die kind te hê nie.
Enige persoon wat voldoende belang het by die versorging, beskerming, welsyn of ontwikkeling van die kind, kan aansoek doen by die Hoë Hof of ‘n kinderhof, vir ‘n bevel –
– wat enige of al die ouerlike regte en verantwoordelikhede wat ‘n spesifieke persoon ten opsigte van ‘n kind het vir ‘n tydperk opskort of beëindig; of
– wat die uitvoering deur daardie persoon van enige of al die ouerlike regte en verantwoordelikhede ten opsigte van ‘n kind uitbrei of omskryf.
Rakende die aanneming van ‘n kind:
Daar is wel omstandighede waaronder die biologiese vader se toestemming nie benodig word vir die aanneming van ‘n kind nie. Die toestemming van die biologiese vader is nie nodig waar hy –
– aanhoudend versuim het om sy ouerlike verantwoordelikhede tot die kind uit te voer gedurende die laaste 12 maande nie; of
– wanneer hy nie getroud is met die kind se moeder nie/nie met haar getroud was ten tye van die konsepsie of te enige tyd daarna nie, en nie op een van die volgende wyses erken het dat hy die biologiese vader is nie:
deur ‘n skriftelike erkenning dat hy die biologiese vader van die kind is aan die moeder of die klerk van die kinderhof te gee, voordat die kind die ouderdom van ses maande bereik;
deur vrywillig onderhoud te betaal ten opsigte van die kind; of
deur besonderhede van homself te laat insluit in die geboorteregistrasie van die kind ingevolge artikel 10(1)(b) of artikel 11(4) van die Wet op Registrasie van Geboortes en Sterftes, 1992 (Wet No. 51 van 1992).
Dus, as die biologiese vader van u dogter ontken het dat hy haar vader is tot onlangs, in die laaste 12 maande nie sy ouerlike verantwoordelikhede nagekom het nie, geen onderhoud uit sy eie uit betaal het nie en nie haar geboorte sertifikaat laat verander het nie, is sy toestemming nie nodig vir die aanneming van u dogter nie.
Posted in Kinders, Onderhoud, Ouerlike regte, Toesig, Voogdy Tagged aanneming, Biologiese vader, minderjarige kind, Ouerlike regte, toesig, Voogdy